贈别子瞻
作者：沈遼
朝代：宋

paragraphs: 平生雅游眉陽客，五年不見鬚已白。
借田東坡在江北，芟夷蓬蒿自種麥。
相逢不盡一樽酒，故態那復論歡戚。
手抱阿武勸餘瀝，維摩老夫失定力。
老夫寂寂出三湘，更欲卜居池水陽。
薄田止須數十畝，田上更樹麻與桑。
老來正苦迫生事，清明雖近猶可秧。
罷亞若可博乾麨，以無易有遥相望。
我舟即行不可駐，欲卜後會誠茫茫。
他時有信若可寄，不用辛苦爲詩章。